सुपरहीरो के रोल में दिखे एक्टर, कॉमिक कॉन इवेंट में नहीं जाएंगी दीपिका पादुकोण
Project-K Prabhas First Look Update यह फिल्म हिंदी और तेलुगु में एक साथ शूट हो रही है। इसे नाग अश्विन डायरेक्ट कर रहे हैं जिन्होंने इसकी कहानी भी लिखी है।
मल्टीस्टारर फिल्म ‘प्रोजेक्ट के’ से सुपरस्टार प्रभास का फर्स्ट लुक रिलीज हो चुका है। फिल्म के मेकर्स इन दिनों अमेरिका के सैन डिएगो कॉमिक-कॉन इवेंट में शामिल होने गए हैं। यहां 20 जुलाई को फिल्म का टीजर और इससे जुड़ी जानकारियां रिवील की जाएंगी। यह फिल्म दो दिन से सोशल मीडिया पर ट्रेंडिंग है।
मेकर्स बोले- अब गेम चेंज होगा
सामने आए फर्स्ट लुक में प्रभास, सुपरहीरो के रोल में नजर आ रहे हैं। इसे शेयर करते हुए मेकर्स ने लिखा, ‘हीरो आ चुका है, अब यहां से गेम चेंज होगा।’ तस्वीर में प्रभास एक्शन अवतार में नजर आ रहे हैं। उन्हें सुपरहीरो सूट पहना हुआ है और उनकी लॉन्ग हेयरस्टाइल फैंस को बेहद पसंद आ रही है।
अगले साल 12 जनवरी को रिलीज होने जा रही इस फिल्म में प्रभास के अलावा दीपिका पादुकोण, अमिताभ बच्चन और कमल हासन समेत कई बड़े कलाकार नजर आएंगे।
अमेरिका पहुंचे प्रभास-राणा और कमल हासन
इस फिल्म से जुड़ी बाकी अनाउंसमेंट करने के लिए मेकर्स और एक्टर्स सैन डिएगो कॉमिक-कॉन इवेंट में पहुंच चुके हैं। डायरेक्टर नाग अश्विन के अलावा प्रभास, राणा दग्गुबाती और कमल हासन जैसे एक्टर्स भी इसमें शामिल होंगे। यह फिल्म सैन डिएगो कॉमिक कॉन में पार्टिसिपेट करने वाली पहली इंडियन फिल्म होगी।
कॉमिक कॉन में शामिल नहीं होंगी दीपिका
दीपिका पादुकोण भी इस इवेंट में शामिल होने वाली थीं पर वो नहीं गईं। दरअसल हॉलीवुड में इन दिनों SAG (स्क्रीन एक्टर्स गिल्ड) और AFTRA जैसे संगठन स्ट्राइक कर रहे हैं। दीपिका इनकी सदस्य हैं। ऐसे में वो सैन डिएगो कॉमिक-कॉन में शामिल ना होकर अपनी एकजुटता दिखाएंगी।
दो दिन पहले ही रिलीज हुआ था दीपिका का लुक
इससे पहले मेकर्स ने 17 जुलाई को फिल्म से लीड एक्ट्रेस दीपिका पादुकोण का फर्स्ट लुक शेयर किया था। इसमें वे बेहद खूबसूरत लग रही थीं। पोस्टर में उन्हें रस्टिक अवतार में पेश किया गया और उनकी आंखें काफी इंटेंस लग रही थी। फिल्म में दीपिका दमदार एक्शन करती नजर आएंगी।
विलेन बने हैं कमल हासन
फिल्म में कमल हासन विलेन के रोल प्ले कर रहे हैं। इसके जरिए अमिताभ बच्चन और कमल हासन 38 साल बाद साथ काम करेंगे। वहीं दिशा पाटनी भी अहम किरदार में दिखेंगी। फिल्म का म्यूजिक और ओरिजिनल स्कोर संतोष नारायणन ने क्रिएट किया है।
यह फिल्म हिंदी और तेलुगु में एक साथ शूट हो रही है। इसे नाग अश्विन डायरेक्ट कर रहे हैं जिन्होंने इसकी कहानी भी लिखी है।